TENGGARONG – Ada 11 group kesenian rakyat dari manca Negara nya umpat berpartisipasi pada EIFAF ( Erau Internasional Folk Art Festival) tegak Negara Belanda, Italia, Hungaria, Kroasia, Latvia, Colombia, Rusia, Mesir, Korea Selatan, Bangladesh (menyusul) dan Filipina. Penampilan bubuhan sida ne molah bubuhan penonton jadi tenganga-nganga melihatinya, tumat mulai dari paradenya sampai ke penampilannya di beberapa buting pentas nya ada di sediakan leh bubuhan panitia erau Tenggarong.
Waktu parade di mukak kedaton yang di lepas leh Wakil Bupati Kutai Kartanegara busu HM Ghufron Yusuf, Minggu (15/6) minggu nya lalu nyebutkan, amun bubuhan peserta bujur-bujur antusias dalam berpartisipasi meriakan pembukaan erau. Dengan di datangkan 17 negara ne dah ada 11 negara nya umpai meramei acara ne. busu Gufron beharap dunia internasional berempu opini ngan kesan positif tehadap Indonesia ngan bebagai suku bangsa, Bahasa, agama segalanya nyatu dalam kesatuan. Paling mandik tekait ngan promosi daerah, ne merupakan tantangan tuk leh bubuhan SKPD terkait.” Promosi seni budaya ne terus di kerjai supaya etam lebeh di kenal urang-urang nya ada di seluruh nusantara ngan dunia Internasional, “bunyi busu tu jua.
Lamun Kepala Dinas Kebudayaan dan Pariwisata Kukar mbok Sri Wahyuni bekesah amun niat etam ne mengaungkan Erau Adat Kutai ne secara internasional.” Urang luar harus tahu amun Kukar ne bermpu tradisi ngan leluhur warisan ngan budaya dari kesultanan Kutai Kartanegara Ing Martadipura,”bunyinya emboktu jua. Biar etam ne terkenal ke luar negri ,bubuhannya molahkan kerjasama ngan CIOFF Indonesia (Council of Organizations of Folklore Festivals and Folk Arts) untuk ndatangkan Negara-negara nya berempu kesenian rakyatnya, dan bubuhannya datang mbawak kesenian rakyat sida sorang.
Nyambong kesah mbok sri tadi, kedatangan peserta folklore ne dari mancanegara pasti hak ada tegak interaksi begaulnya budaya. Nya tegak ini perlu jua etam sadari lamun Kukar ne merupakan bagian dari dunia Internasional ngan segala Negara berempu kesenian rakyat nya patut beneh etam lestarikan, mulai tahunnya dulu erau ne dah jadi gerbangnya untuk bubuhan wisatawan asing. Supaya bisa ngenali erau ne dapat etam lihati tegak mana antusias bubuhannya sehabis ngelar Erau Adat Kutai Internasional Folklore and Art Festival tahunnya lalu.
Lamun untuk anggeda tahun mukak begegamatan endak teris ningkatkan kualitas ngan kuantitas penyelenggaraan. Lamun tahunnya lalu ada 8 negara dah berpartisipasi ngan grup kesenian rakyatnya. Di tahun ne ada 11 negara ngan tahun mukak ne tentunya hak endak etam tingkatkan lagi, paling mandik minimal ada 15 sampai 20 negara nya endak etam siapkan di tahun2015 kendia.(HMS.DI.I)
bjn_Latn bjn_Latn bjn_Latn bjn_Latn ind_Latn